Robert Musil

Robert Musil (opprinnelig Robert Edler von Musil – etternavnet med trykk på første stavelseBetonung auf der 1. Silbe; Abgerufen am 24. Januar 2015.; 1880–1942) var en østerriksk forfatter. Hans hovedverk er den ufullendte Der Mann ohne Eigenschaften (Mannen uten egenskaper), en av modernismens viktigste romaner. Romanen behandler det moralske og intellektuelle forfall i det østerriksk-ungarske rike og foregår i det oppdiktede «Kakanien», en operetteaktig stat hvis navn Musil skapte av de to k'ene i det både keiserlige og kongelige Østerrike. Handlingen foregår i hovedstaden Wien i tiden like før utbruddet av første verdenskrig. Musil gjorde tjeneste som offiser i den østerrikske hæren ved Italiafronten 1914–1918.

 Liv og virke 
 Bakgrunn 
Robert Musils foreldre var ingeniør og universitetsprofessor Alfred Musil og Hermine, født Bergauer. Han vokste opp forskjellige steder, alt etter hvorhen faren ble forflyttet, og gikk på skole blant annet i Steyr. 

Faren nedstammet fra gammel østerriksk adel og slekten ble adlet i 1917 av huset Habsburg. Moren kom fra Böhmen. Fire år før Robert hadde de fått den eldre søsteren Elsa, men hun døde før hun var fylt ett år. Robert Musil spekulerte senere om Elsas, den søster han aldri fikk se, betydning for hans eget liv.

Musil giftet seg i 1911 med Martha Marcovaldi, i hennes andre ekteskap (fraskilt). De fikk ingen barn sammen.

Musil utdannet seg til offiser og ingeniør i Østerrike, og studerte filosofi i Berlin. Han arbeidet blant annet som bibliotekar og var en tid anstilt ved utenriksdepartementet. Han deltok i første verdenskrig ved den italienske front.

 Forfatter 
Etter krigen begynte Musil på arbeidet på sitt omfangsrike livsverk Mannen uten egenskaper, en roman som kan sies å utgjøre en bro mellom den tradisjonelle litteraturen og den moderne. Første bind ble publisert i 1930 og det andre i 1932.

Hans øvrige forfatterskap bestod av flere noveller og en annen roman, dannelsesromanen Die Verwirrungen des Zöglings Törleß.

 Nasjonalsosialismen 
Etter nazistenes maktovertakelse i 1933 forlot Musil Tyskland, der han hadde vært bosatt (de siste årene i Berlin), og slo seg ned i Wien. Verk av ham ble brent under bokbålene rundt om i Nazityskland samme år. Da Anschluss ble et faktum i 1938 ble han nødt til å flykte også fra Østerrike. Han slo seg ned i Sveits, der han døde av et slaganfall i 1942. Ved sin død var han glemt og økonomisk ruinert.

Musil arbeidet frem til sin død på en fortsettelse av Mannen uten egenskaper og etterlot seg tusentalls sider med utkast.

Musil forble lenge relativt ukjent, men er etterhvert blitt løftet frem og sammenlignet med forfattere James Joyce, Marcel Proust, Virginia Woolf, Franz Kafka, Thomas Mann og Platonov.

 Mannen uten egenskaper 
Mannen uten egenskaper (Der Mann ohne Eigenschaften) tar sitt startpunkt i keiserdømmet Østerrike-Ungarn i 1914. Hovedpersonen Ulrich blir på forskjellig vis involvert i den såkalte parallellaksjonen, som var et forsøk på å manifestere Østerrikes avtagende makt under påskudd av å høytideligholde keiser Franz Josefs 70 år på tronen. Historien kretser omkring det østerrikske aristokrati og byråkrati og dets bestrebelser på å utforske hva den østerrikske folkesjelen egentlig består av. 

Ulrichs «egenskapsløshet» sikter til hans uvillighet mot helt og holdent å innlemme seg i det samfunnsmessige og sosiale liv, men den er også et uttrykk for de motstridende impulser og intellektuelle reservasjoner som kan hemme mangesidig begavede menneskers handlingsevne. Ulrichs manglende egenskaper kan derfor ses som en styrke, en mulighet til ikke å låse seg som menneske eller sosialt vesen, men også som en manglende evne til å hengi seg og velge livsvei. På dette vis kommer Ulrich til å bli en interessant personlighet som forsøker å finne sin plass i livet. Musils roman har delvis også blitt tolket som en uhellsvanger advarsel mot primitive menneskelige handlingsmønster og overmenneskeideologier. 

Musils skrifter ble forbudt av nazistene.

 Bibliografi 
 1906 Die Verwirrungen des Zöglings Törless  - 
 1911 Vereinigungen
 1921 Die Schwärmer
 1924 Vinzenz und die Freundin bedeutender Männer
 1924 Drei Frauen
 1936 Nachlass zu Lebzeiten (Norsk overs. Fra en levende forfatters efterlatte papirer Ole Michael Selberg 1998 Solum Forlag A/S)
 1937 Über die Dummheit
 1930, 1933, 1943 Der Mann ohne Eigenschaften (Norsk overs. Mannen uten egenskaper Ole Michael Selberg 1990-1993 Solum Forlag A/S) (bd.1, bd. 2 bd. 3 bd. 4)

 Litteratur 
 Stefan Jonsson: Subject Without Nation: Robert Musil and the History of Modern Identity (Durham and London: Duke University Press, 2000).
 Patrizia C. McBride: The Void of Ethics: Robert Musil and the Experience of Modernity. Evanston, Ill.: Northwestern University Press, 2006.
 Philip Payne, Graham Bartram and Galin Tihanov (eds): A Companion to the Works of Robert Musil (Rochester, NY: Camden House, 2007).
 Burton Pike: Robert Musil: An Introduction to His Work, Kennikat Press, 1961, reissued 1972.
 Thomas Sebastian: The Intersection of Science And Literature in Musil's 'The Man Without' (Rochester, NY: Camden House. 2005).

 Referanser 

 Eksterne lenker 



  Comprehensive site in Dutch and English by J. van Beers
  The website of the Robert Musil Literature Museum
  "Exhuming Robert Musil: A Fresh Look at The Man Without Qualities  by Ted Gioia (Great Books Guide)


Kategori:Østerrikske forfattere
Kategori:Østerrikske dramatikere
Kategori:Tyskspråklige forfattere
Kategori:Alumni fra Humboldt-Universität zu Berlin
Kategori:Østerriksk-ungarere fra første verdenskrig
Kategori:Personer fra Steyr
Kategori:Personer fra Klagenfurt